मां ने रिश्तेदारों के सामने मुझे बेइज्जत किया, नौकरी में मैनेजर ने मेरा यौन शोषण किया
आज के ‘ये मैं हूं’ में ट्रांसवुमन शोएब खान की कहानी। शोएब जम्मू-कश्मीर की ट्रांसवुमन हैं जो आज कॉरपोरेट की दुनिया में सफलता से काम कर रही हैं।   
एक लड़की है जो इस वक्त अपने करियर की ऊंचाइयों पर है। उसके पास वो सबकुछ है, जो एक अच्छी लाइफ जीने के लिए चाहिए। लेकिन इस लड़की के मन में एक कसक है। कसक बचपन बर्बाद होने की। उसका कहना है कि अगर आज मेरे पास जादू की छड़ी होती तो मैं उसे घुमाकर अपना बचपन एक बार फिर से जीती। जीवन में संघर्ष तो आज भी है लेकिन आज उसकी मुट्ठी में आत्मविश्वास की पुड़िया है।
सालों उसने पेरेंट्स व समाज का प्यार और पहचान पाने के लिए हर तरह से मेहनत की लेकिन उसकी कोशिशें नाकाम रहींं। आज वो उस मुकाम पर है, जहां उसके अस्तित्व को नकारने वाले को वो पीछे छोड़ आगे बढ़ जाती है। बैठकर रोती नहीं। आज के ‘ये मैं हूं’ में ट्रांसवुमन शोएब खान की कहानी। शोएब जम्मू-कश्मीर की ट्रांसवुमन हैं जो आज कॉरपोरेट की दुनिया में सफलता से काम कर रही हैं।
मुझे गुड़ियों के साथ घर-घर खेलना पंसद था
मैं श्रीनगर में पैदा हुई। घर का माहौल काफी पुराने ख्यालात का था। मां-पापा सरकारी नौकरी में थे। मुझसे बड़ी दो बहनें हैं। मां-बाप की नजर में मैं उनका बेटा थी। लेकिन तीसरी क्लास में ही मुझे समझ आ गया था कि मैं सबसे अलग हूं। घरवाले मुझे बेटा समझ रहे हैं पर मैं वो महसूस नहीं कर रही। मुझे घर-घर खेलना, गुड़ियों के साथ खेलना पसंद था। मेरा बचपन बुरा बीता है। अगर मुझमें कोई पावर आ जाए तो मैं अपने बचपन को फिर से संवारूगी। जहां कोई रोकटोक ना हो। कोई ये ना कहे कि तुम लड़का होकर गुड़ियों से मत खेलो। लड़कियों की तरह मत चलो। दुनिया ने जो मेरा बचपन छीन लिया, उसे मैं दोबारा जीना चाहूंगी।
समाज वालों के तानों ने भी मुझे अलग महसूस कराया
तीसरी क्लास से मुझे खुद को लेकर बातें समझ आने लगी थीं। मेरी उम्र के लड़के क्रिकेट और बाकी खेल में दिलचस्पी ले रहे थे। तब मैं अपनी सहेली के साथ गुड़ियों से खेलती। मेरे पेरेंट्स मुझे रोकते। कहते गुड्डे-गुड़ियों का खेल तुम्हारे लिए नहीं है। स्कूल जाती तो वहां भी लड़कों को देखती, वो मुझसे काफी अलग थे। उनकी दोस्ती जहां लड़कों से ज्यादा होती, मेरी दोस्त लड़कियां ज्यादा बनती। मैं लड़कियों के साथ खुद को सेफ महसूस करती थी। वहीं, सोसायटी वाले भी मुझे मेरी असलियत बताने में पीछे नहीं थे। हिजड़ा, छक्का, मीठा जैसे सभी नामों से बुलाया जाता। उनकी इन बातों से भी मुझे लगने लगा था कि मैं अलग हूं।
स्कूल में सीनियर ने जेंडर की वजह से धमाकाया
मैं सातवीं क्लास में थी। एक दिन स्कूल के वॉशरूम में एक सीनियर ने मुझे छेड़ा और धमकाया । उस घटना के बाद मैं डर गई। मैं घर आई और कैलेंडर पर मार्क लगाकर दिन गिनने लगी कि मुझे कितने दिन स्कूल जाना है और कितनी बेइज्जती झेलनी है। मैंने घर और स्कूल टीचर किसी से कुछ नहीं कहा क्योंकि मैं जानती थी कि मुझे कोई मदद नहीं करेगा। मैंने टीचरों से भी काफी तिरस्कार झेला। वो मुझे पूरी क्लास के सामने टोकते और शर्मिंदा करते ‘तुम ऐसे क्यों बात कर रहे हो? तुम ऐसे नहीं चल सकते। तुम लड़कियों के साथ क्यों बैठते हो?’
शोएब की कहानी में आगे बढ़ने से पहले पोल पर अपनी राय देते चलिए...
प्यार-अटेंशन मिल सके इसलिए पढ़ाई में अच्छा रही
हमारी कम्युनिटी के लोगों के जीवन में इतना खालीपन होता है कि वो लोगों के प्यार, अटेंशन और उनसे मिलने वाले अपनेपन के लिए तरसते हैं। मैं पढ़ाई में बहुत अच्छी थी। इसकी सिर्फ एक वजह थी कि मुझे सभी से तारीफ चाहिए थी। मुझे लगता कि अगर मैं पढ़ाई में अच्छा करूंगी, अच्छे मार्क्स ले आऊंगी तो सब मुझे प्यार करेंगे। मुझे वो अटेंशन देंगे जो बाकी बच्चों को मिलती। लेकिन मैंने देखा कि मैं चाहे जितना अच्छा कर लूं टीचर्स हमेशा मेरे मजाक बनाएंगे। घर का रवैया भी मेरे लिए बेरूखी का था।
7वीं में समझ आ गया कि लड़के मेरे लिए अपोजिट सेक्स हैं
मैं सातवीं क्लास में थी, जब मेरे शरीर में हॉर्मोनल बदलाव शुरू हुआ। मैं एक लड़के के तरफ आकर्षित हुई। उस समय मैंने अपने अंदर वुमनहुड को एक्सपीरिएंस किया। मैंने देखा कि मेरी उम्र के लड़के लड़कियों की तरफ आकर्षित हो रहे। लेकिन मेरे लिए अपोजिट सेक्स लड़कियां नहीं लड़के थे। उस समय मुझे लोगों ने कहा गुड़ियों से मत खेलो, मैं नहीं खेली। लोगों ने कहा लड़कियों से बात मत करो मैंने वो भी बंद किया। लोगों ने कहा हाथ हिलाकर मत बात करो मैंने वो भी मान लिया। लेकिन जो एहसास मेरे अंदर शुरू से है उसे कैसे बदलूं? फिर मुझे लगा कि अब वो समय है, जब मुझे अपने अंदर चल रहे बदलावों को स्वीकारना होगा।
मां ने साथ देने के बजाए रिश्तेदारों के सामने खड़ा कर दिया
मेरे अंदर चल रही लड़ाई को मैंने डायरी में लिखना शुरु किया। हर दिन जो मेरे साथ होता, मैं उसे डायरी में लिखती। एकदिन मेरी डायरी मां के हाथ लग गई। उन्होंने पहले उस डायरी को फाड़ दिया और रिश्तेदारों को कॉल करके घर बुला लिया। उन्होंने मुझसे पूछना और बात करना भी जरूरी नहीं समझा। सबके सामने मां ने कहा कि ‘ये लड़कों को पंसद करने लगा है, जो हममे से कोई मानने को तैयार नहीं है।’ मां ने सबके सामने मुझे बेइज्जत किया। रिश्तेदारों ने मेरे दिल-दिमाग में डर बैठाने की कोशिश कि अगर मैंने खुद को नहीं बदला तो सबसे रिश्ता खत्म हो जाएगा और पेरेंट्स भी मुझे घर से निकाल देंगे।
डर के कारण दोहरी जिंदगी जीने को हुई मजबूर
रिश्तेदारों की कही बात मेरे मन में बैठ गई। उस वक्त मेरे सामने जिंदगी बचाने का सवाल था। सातवीं से लेकर ग्रेजुएशन तक मैं खुश नहीं थी। मैं जो थी, मैं वो जिंदगी जी नहीं पा रही थी। हर दिन मेरे अंदर की ‘औरत’ को बताया जा रहा था कि खुद को आईने में देखो और जो दिख रहा उसे सच मानो। लोगों के लिए मैं दोहरी जिंदगी जीने लगी। मैंने कुछ समय के लिए अपने अंदर की लड़की को चुप रहने के लिए कहा, लड़कियों के श्रृंगार, कपड़े, चूड़ियों को किनारे कर सारा ध्यान पढ़ाई पर लगा दिया। पढ़ाई में अच्छा करने के बावजूद मेरा मजाक बनाया जाता। हर जगह मैं लोगों के लिए खिल्ली उड़ाने का विषय की। मेरे जीवन का वौ दौर शर्मिंदगी भरा रहा। लोग मुझे देखकर पहली नजर में हिजड़ा या छक्का ना कहे इसलिए मैं अपने बाल काट देती या सिर मुंडवा लेती। उस समय अपनी पढ़ाई को जारी रखना और मेंटल हेल्थ को संभालना बहुत मुश्किल रहा। वैसे मेरे पापा ने कभी मुझसे मेरे जेंडर के बारे में या किसी भी फैसले के बारे में कुछ नहीं पूछा। लेकिन मेरी मां बिल्कुल ही सपोर्टिव नहीं रहीं। सपोर्ट करना तो दूर वो मुझे समझती भी नहीं। वहीं, बड़ी बहनों के साथ सिर्फ बचपन की यादें है लेकिन बढ़ती उम्र के साथ उन्होंने मुझसे दूरी बना ली। हालांकि, मेरा अनुभव स्कूल-कॉलेज की लड़कियों के साथ बहुत अच्छा रहा। उन्होंने हमेशा मुझे समझा।
बॉलीवुड हमें फिल्मों में घिनौना क्यों दिखाता है 
बॉलीवुड की फिल्मों में अक्सर ट्रांसवुमन को ‘अछूत’ की तरह दिखाया जाता है। मैं 10 या 12 साल की रही होंगी जब ‘मस्ती’ नाम से एक फिल्म आई थी। उस फिल्म में राखी सांवत ने ट्रांसवुमन का किरदार निभाया है। फिल्म के एक सीन में रितेश देशमुख उन्हें किस करते हैं लेकिन जैसे ही रितेश को पता चलता है कि वो ट्रांसवुमन है वो टायलेट सीट साफ करने वाले ब्रश से मुंह धोते हैं। लोगों के लिए एक छोटी बात या मजाक है लेकिन हमारी कम्युनिटी के लिए ऐसा मजाक अपमानजक है। दो साल पहले आय़ुुष्मान खुराना की फिल्म आई थी ‘चंडीगढ़ करे आशिकी’। उसमें भी आयुष्मान ट्रांसवुमन के साथ रिश्ता बनाने के बाद नहाते हैं। मुझे नहीं पता कि डायेरक्टर फिल्म बनाते समय और ट्रांसजेंडर का रोल लिखते समय क्या सोचते हैं। क्या हम अछूूत हैं? फिल्में समाज का आईना होती हैं। वो भी लोगों को हमारी स्थिति समझाने के बजाए ये सिखाती हैं कि हम अछूत हैं। मैंने इस दर्द को महसूस किया है।
मेल केबिन क्रू को देख जॉब के लिए मिला मोटिवेशन
ग्रेजुएशन के बाद मैंने कश्मीर यूनिवर्सिटी से एमबीए किया। जब मैंने एमबीए किया उस वक्त एमबीए कोर्स पॉपलुर था। एमबीए पूरा होने पर प्लेसमेंट मिल जाता था। कश्मीर में एमबीए करने के बाद कॉल सेंटर में जॉब मिलती थी। लेकिन मेरा नहीं हो पाया क्योंकि मेरी आवाज से उन्हें दिक्कत थी। एमबीए करने के बाद एक बार में छुट्टी के लिए कश्मीर से दिल्ली आई। वो पहला मौका था, जब मैं फ्लाइट में बैठी। फ्लाइट में मैंने एक मेल केबिन क्रू को देखा। वो कस्टमर को सॉफ्ट स्किल के साथ हैंडल कर रहा था। फिर मुझे एहसास हुआ कि ये तो मेरे अंदर भी है। जिन बातों के लिए मैंने इतने ताने झेले हैं, उन स्किल्स पर केबिन क्रू की जॉब मिल सकती है। मैंने तय कर लिया कि मुझे एविएशन में ही जाना है। मैं उससे जुड़ी जॉब ढूंढने लगी। 2016 में मैं एक एयरलाइंस के लिए चुन ली गई और उनके साथ सात साल तक काम किया। लेकिन एयरलाइंस के साथ था कि वो भी ट्रांसजेंडर को काम नहीं देते थे। मेरे डॉक्यूमेंट के हिसाब से मैं पुरुष थी।
पहले जॉब में मैनेजर ने सेक्शुअल हैरेस करने की कोशिश की
घर, ऑफिस या सोसाइटी कहीं भी लोगों के पास ट्रांसजेंडर, LGBTQ को लेकर जानकारी नहीं है। जॉब के दौरान मेरे मैनेजर ने मुझे सेक्शुअली हैरेस करने की कोशिश की। उस लगा कि मैं ट्रांसवुमन हूं तो मैं आसानी से अवेलबल हूं। मैंने सामने से किसी को नहीं बताया था कि मैं ट्रांसवुमन हूं। पता सबको था लेकिन कभी किसी ने पूछा भी नहीं। उस घटना के बाद मैंने अपनी आईडेंटिटी रिवील की। मैंने मैनेजर के खिलाफ शिकायत करने पर कार्रवाई भी हुई लेकिन मुसीबत मैंने में झेली। कोविड के दौरान कंपनी से निकाल दी गई । बेंगलुरु में मुझे कॉरपोरेट सेक्टर में नौकरी मिल गई। फिलहाल मैं बतौर क्वालिटी कंट्रोल स्पेशलिस्ट काम कर रही हूं। मेरी कंपनी मैं ट्रांसवुमन के लिए काफी अच्छा माहौल है। हमारे यहां इन सारी मुद्दों पर बातचीत भी होती है।
9 साल के रिश्ते के बाद पार्टनर ने कहा शादी नहीं कर सकता
मेरी भी लव लाइफ रही है। मैं एक लड़के के साथ 9 साल रिश्ते में रही। हम इस रिश्ते में मेरी सर्जरी के पहले और बाद तक रहे। लेकिन 9 साल के बाद उसने मुझे कहा कि ‘खुद को देखो। तुम एक ट्रांसवुमन हो, मैं तुमसे शादी नहीं कर सकता।’ मैंने उसे कहा ‘मैं ट्रांसवुमन हूं। मुझे तुम्हारे फैसले से कोई दिक्कत नहीं। तुम्हें ये समझने की जरूरत है कि तुम भी स्ट्रेट मेल नहीं हो।’
अगर आप एक ट्रांसवुमन को डेट करते हैं और लड़की में भी उतना ही इंट्रेस्ट रखते हैं तो ये मानिए आप बाईसेक्शुअल मेल हैं। 9 साल तक उसने एक ट्रांसवुमन को डेट किया और बाद वो खुद को स्ट्रेट मेल समझ रहा था, जो कि मुमकिन नहीं है। किसी भी रिश्ते में धोखा मत दीजिए।
फाइनेंशियल इंडिपेंडेंट होने की वजह से हिम्मत आई
एचआरटी थेरेपी लेने के दौरान मुझे साइकेट्रिक सेशन भी लेने पड़ा। क्योंकि एचआरटी एक ऐसी प्रक्रिया है जो रिवर्स नहीं हो सकती इसलिए आपको मेंटली बहुत मजबूत होना पड़ता है। आत्मनिर्भर बनने के बाद मैंने सेक्शुअल रिअसाइनमेंट सर्जरी कराई और लड़कियों की तरह ड्रेसअप होकर आज अपने सारे शौक पूरे करनी हूं।
बचपन खराब करने वाले रिश्तेदार आज पूछते हैं
जो रिश्तेदार मां को ताने मारने के लिए फोन करते थे। आज मुझे लोग अब मुझे कॉल करके अपने बच्चों के लिए नौकरी मांगते हैं। मैं उनकी बातें रिकॉर्ड करके मां को भेजती हूं ताकि वो जाने कि सबने मिलकर मेरे बचपन कैसे खराब किया।
मेरी पहचान बदल चुकी है लेकिन डॉक्यूमेंट में अब भी मेरा नाम शोएब खान ही है। मैं चाहती हूं कि लोगों मेरे इस सफर को जाने। जून का महीना है। हमारा प्राइड मंथ चल रहा है, जिसमें हम अपनी पहचान का दुनिया के सामने जश्न मानते हैं। मैं हर समाज से कहना चाहूंगी LGBTQ कम्युनिटी को इंसान समझे, इज्जत से देखे। 